CELEX: 32009R0966
Language: el
Date: 2009-10-15 00:00:00
Title: Κανονισμός (ΕΚ) αριθ. 966/2009 της Επιτροπής, της 15ης Οκτωβρίου 2009 , σχετικά με την τροποποίηση του κανονισμού (ΕΚ) αριθ. 657/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων

16.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 271/10
            
         
      ΚΑΝΟΝΙΣΜΌΣ (ΕΚ) αριθ. 966/2009 ΤΗΣ ΕΠΙΤΡΟΠΉΣ
   
   της 15ης Οκτωβρίου 2009
   σχετικά με την τροποποίηση του κανονισμού (ΕΚ) αριθ. 657/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 102 σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Η πείρα έδειξε ότι ορισμένα προϊόντα που περιλαμβάνονται, επί του παρόντος, στο παράρτημα Ι του κανονισμού (ΕΚ) αριθ. 657/2008 της Επιτροπής (2) δεν είναι διαθέσιμα στην αγορά σε ορισμένα κράτη μέλη.
            
         
               (2)
            
            
               Για να εξασφαλιστεί ότι ένα ευρύτερο φάσμα επιλέξιμων για ενίσχυση προϊόντων μπορεί να χρησιμοποιηθεί στα κράτη μέλη, πρέπει να επεκταθεί ο κατάλογος των προϊόντων. Δεδομένου ότι η επέκταση του καταλόγου των επιλέξιμων προϊόντων δεν συνεπάγεται αλλαγή των παραμέτρων καθορισμού του ύψους της ενίσχυσης, το ύψος της ενίσχυσης για τα προϊόντα της κατηγορίας ΙΙ πρέπει να παραμείνει αμετάβλητο.
            
         
               (3)
            
            
               Η πείρα έδειξε επίσης ότι οι ορισμοί για το τυρί και τα γλυκαντικά δεν είναι πλήρεις· συνεπώς, οι εν λόγω ορισμοί πρέπει να τροποποιηθούν.
            
         
               (4)
            
            
               Ως εκ τούτου, ο κανονισμός (ΕΚ) αριθ. 657/2008 πρέπει να τροποποιηθεί αναλόγως.
            
         
               (5)
            
            
               Η διαχειριστική επιτροπή για την κοινή οργάνωση των γεωργικών αγορών δεν εξέδωσε γνώμη εντός της προθεσμίας που όρισε ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 657/2008 αντικαθίσταται από το κείμενο του παραρτήματος του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Οκτωβρίου 2009.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 183 της 11.7.2008, σ. 17.
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ I
            
               ΚΑΤΑΛΟΓΟΣ ΠΡΟΪΟΝΤΩΝ ΕΠΙΛΕΞΙΜΩΝ ΓΙΑ ΚΟΙΝΟΤΙΚΗ ΕΝΙΣΧΥΣΗ
            
            
               Κατηγορία Ι
            
            
                        α)
                     
                     
                        θερμικά επεξεργασμένο γάλα (1)·
                     
                  
                        β)
                     
                     
                        γάλα το οποίο έχει υποστεί θερμική επεξεργασία, σοκολατούχο, με προσθήκη χυμού φρούτων (2) ή αρωματισμένο, ελάχιστης περιεκτικότητας κατά βάρος 90 % σε γάλα του στοιχείου α) και μέγιστης περιεκτικότητας 7 % σε πρόσθετη ζάχαρη (3) ή/και μέλι·
                     
                  
                        γ)
                     
                     
                        ζυμωμένα γαλακτοκομικά προϊόντα, με προσθήκη χυμού φρούτων (2) ή όχι, αρωματισμένα ή μη, ελάχιστης περιεκτικότητας κατά βάρος 90 % σε γάλα του στοιχείου α) και μέγιστης περιεκτικότητας 7 % σε πρόσθετη ζάχαρη (3) ή/και μέλι.
                     
                  
               Κατηγορία II
            
            Ζυμωμένα ή μη γαλακτοκομικά προϊόντα αρωματισμένα και μη, με προσθήκη φρούτων (4), ελάχιστης περιεκτικότητας κατά βάρος 75 % σε γάλα της κατηγορίας Ι στοιχείο α) και μέγιστης περιεκτικότητας 7 % σε πρόσθετη ζάχαρη (5) ή/και μέλι.
            
               Κατηγορία III
            
            Νωπά και επεξεργασμένα τυριά, μέγιστης περιεκτικότητας 10 % σε μη γαλακτικές ουσίες (6).
            
               Κατηγορία IV
            
            Τυρί Grana Padano και τυρί Parmigiano Reggiano.
            
               Κατηγορία V
            
            Τυριά, μέγιστης περιεκτικότητας 10 % σε μη γαλακτικές ουσίες τα οποία δεν υπάγονται στις κατηγορίες III και IV (6).
         
      
      
         (1)  Συμπεριλαμβάνονται τα ροφήματα γάλακτος χωρίς λακτόζη.
      
         (2)  Ο χυμοί φρούτων χρησιμοποιούνται σύμφωνα με τις διατάξεις της οδηγίας 2001/112/ΕΚ του Συμβουλίου, της 20ής Δεκεμβρίου 2001, για τους χυμούς φρούτων και ορισμένα ομοειδή προϊόντα που προορίζονται για τη διατροφή του ανθρώπου.
      
         (3)  Για τους σκοπούς της παρούσας κατηγορίας, ως ζάχαρη νοούνται τα προϊόντα που υπάγονται στους κωδικούς ΣΟ 1701 και 1702. Στα προϊόντα που υπάγονται στην κατηγορία αυτή, τα γλυκαντικά χρησιμοποιούνται σύμφωνα με τις διατάξεις της οδηγίας 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα.
      
         (4)  Για τους σκοπούς της παρούσας κατηγορίας, τα γαλακτοκομικά προϊόντα με προσθήκη φρούτων περιέχουν οπωσδήποτε φρούτα, πούλπα φρούτων, πολτό φρούτων ή χυμό φρούτων. Για τους σκοπούς της παρούσας κατηγορίας, ως φρούτα νοούνται τα προϊόντα που απαριθμούνται στο κεφάλαιο 8 της συνδυασμένης ονοματολογίας. Οι χυμοί φρούτων, η πούλπα φρούτων και ο πολτός φρούτων χρησιμοποιούνται σύμφωνα με τις διατάξεις της οδηγίας 2001/112/ΕΚ του Συμβουλίου, της 20ής Δεκεμβρίου 2001, για τους χυμούς φρούτων και ορισμένα ομοειδή προϊόντα που προορίζονται για τη διατροφή του ανθρώπου.
      
         (5)  Για τους σκοπούς της παρούσας κατηγορίας, ως ζάχαρη νοούνται τα προϊόντα που υπάγονται στους κωδικούς ΣΟ 1701 και 1702. Η προστεθείσα στα φρούτα ζάχαρη περιλαμβάνεται στο μέγιστο ποσοστό 7 % πρόσθετης ζάχαρης. Στα προϊόντα που υπάγονται στην κατηγορία αυτή, τα γλυκαντικά χρησιμοποιούνται σύμφωνα με τις διατάξεις της οδηγίας 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα.
      
         (6)  Τα προϊόντα που υπάγονται στην κατηγορία αυτή πληρούν τις απαιτήσεις του παραρτήματος XII σημείο II του κανονισμού (ΕΚ) αριθ. 1234/2007.